মৃত্যু মিছিলের শেষ কোথায় - Sangshadgallery24Sangshadgallery24
You Are Here: Home » জিরো আওয়ার » মৃত্যু মিছিলের শেষ কোথায়
২৫ জুন আমাদের বিবাহবার্ষিকী। পালন করি না বা কোনো অনুষ্ঠান করি না। তাই বলে দিনটিকে ভুলি না। সেদিন নঈম নিজাম লিখেছেন, রাজনীতিকদের বড় সুবিধা তারা কিছু মনে রাখেন না, সব ভুলে যান।
ঘরের বাইরে গাড়ির চালকসহ চারজন। গত সংখ্যায় লিখেছিলাম, জনাব মোহাম্মদ নাসিম এবং শেখ মোহাম্মদ আবদুল্লাহকে নিয়ে আলোচনা করব। যে যায় সে তো আর আসে না। তাকে নিয়ে আমাদের স্মৃতি তর্পণ তা তো কিছুটা ভারমুক্ত হওয়া। কী বলি, মৃত্যু মিছিলের যেন শেষ নেই। সকালে জনাব মোহাম্মদ নাসিম, বিকালে ধর্ম প্রতিমন্ত্রী শেখ মোহাম্মদ আবদুল্লাহ, একদিন বা দুই দিন যেতে না যেতেই সিলেটের প্রিয় মানুষ আমার স্নেহের বদর উদ্দিন আহমদ কামরান। হঠাৎই শুনলাম, আমার অত্যন্ত প্রিয় মাহমুদ হোসেন আলমজীদি শীষের মৃত্যুসংবাদ। এমনি আরও কত মৃত্যুর মিছিল বলে শেষ করা যাবে না। কিন্তু এর মধ্যেও এক মারাত্মক উপসর্গ দেখা দিয়েছে। মুক্তিযোদ্ধাদের অস্তিত্ব বিলীন হয়ে যাবে কিনা, পদে পদে মুক্তিযুদ্ধবিরোধী তৎপরতা; তাও আবার বঙ্গবন্ধুকন্যা শেখ হাসিনার প্রধানমন্ত্রিত্বের সময়। এ কোনো সুদূরপ্রসারী ষড়যন্ত্র কিনা ঠাওর করতে পারছি না। কদিন আগে কয়েক শ মুক্তিযোদ্ধাকে সরকারি তালিকাভুক্ত করা হয়েছে, সঙ্গে প্রায় সমপরিমাণ বিজিবি থেকে বাদ দেওয়া হয়েছে। সেখানে কাদেরিয়া বাহিনীর শদেড়েক প্রকৃত মুক্তিযোদ্ধা রয়েছেন। রক্ষীবাহিনী গঠিত হয়েছিল কাদেরিয়া বাহিনীর যোদ্ধাদের নিয়ে। বঙ্গবন্ধুকে হত্যা করে তার অধিকাংশ বিডিআরে এবং কিছুসংখ্যক সেনাবাহিনীতে মিলিয়ে দেওয়া হয়েছিল। তাদেরই এখন বাদ দেওয়া হয়েছে। এই সেদিন মলিনমুখে শেখ হাবিবকে দেখলাম। ৫-৬ ফুট দূরে বসিয়ে আমার সঙ্গেই খাইয়ে যখন জিজ্ঞাসা করলাম, কী ব্যাপার, কী দরকার? বলল, কথা আছে। আলাদা দূরে গিয়ে বসতেই বলল, ‘স্যার! মুক্তিযোদ্ধা তালিকায় আমার নাম নেই। ’ কী বল! আমি বিস্মিত- হাবিব মুক্তিযোদ্ধা নয়! শেখ হাবিবের সঙ্গে রাজনীতির মিল না থাকতে পারে, কিন্তু সে যে প্রকৃত মুক্তিযোদ্ধা তাতে কোনো অমিল নেই। হাবিব যদি মুক্তিযোদ্ধা না হয় তাহলে কে মুক্তিযোদ্ধা? শওকত মোমেন শাজাহান, আবু হানিফ আজাদ, মোতালেব গুরখা, আমজাদ মাস্টার, সখীপুর উপজেলা কমান্ডার ওসমান গনি? এদের কারও মুক্তিযোদ্ধা হওয়ার সুযোগ নেই। একেবারে সেই শুরু থেকে শেখ হাবিব কাদেরিয়া বাহিনীতে অংশ নিয়েছিল। আজ থেকে প্রায় ৪০-৪২ বছর আগে ‘স্বাধীনতা ’৭১’-এ শেখ হাবিবের নাম রয়েছে। বর্গাতে রতনগঞ্জের সান্দার ফজলুকে আটকে যেভাবে জেরা করে জেরবার করছিল সেটা লেখার চেষ্টা করেছি। আমার সে রকম লেখার কলাকৌশল জানা নেই বলে রংচং মেখে তিলকে তাল করে তেমন ফুটিয়ে তুলতে পারিনি। কিন্তু সে যে মুক্তিযোদ্ধা, তার যে গৌরবোজ্জ্বল ভূমিকা ছিল তা উঠে এসেছে। লালমোহন আর বীরেন বঙ্গবন্ধু মারা যাওয়ার পরও আমার বাবর রোডের বাড়িতে ছিল। সেই মহানন্দপুর হেডকোয়ার্টারে এসে মুক্তিযুদ্ধে যোগ দিয়েছিল। বঙ্গবন্ধু মারা যাওয়ার আগ পর্যন্ত আমাকে ছাড়েনি। বীরেনের নাম তালিকায় আছে কিন্তু লালমোহনের নেই। কোথায় যুদ্ধ করেছেন, কটা যুদ্ধ করেছেন, কটা গুলি খরচ করেছেন, কজন হানাদার মেরেছেন, অস্ত্র কোথায় জমা দিয়েছেন মুক্তিযোদ্ধা ফরমে এসব তথ্য দিতে দিতে অনেক প্রকৃত মুক্তিযোদ্ধা জেরবার। আমরা তো বঙ্গবন্ধুর কাছে অস্ত্র দিয়েছি। পিতার কাছ থেকে তো লিখে রাখতে পারিনি। হতেয়ার নয়ন হাজীর বাড়িতে প্রায় ছয় মাস মুক্তিবাহিনী ক্যাম্প ছিল। যেদিন তার বাড়িতে ক্যাম্প করা হয় সেদিন থেকে অন্য যোদ্ধারা যা করেছে সে তার থেকে কম করেনি, বরং বেশি করেছে। কিন্তু সরকারি তালিকায় তার নাম নেই। যাচাই-বাছাই করে ঢাকা পাঠানোর পরও সে মুক্তিযোদ্ধা তালিকাভুক্ত হয়নি। ঘাটাইলের উপলদিয়ার নুরু মিয়া। যে না থাকলে আমি হয়তো বাঁচতাম না, তার ছোট ভাই বজলু শহীদ হয়েছে। সেই নুরু মিয়ার নাম নেই। ’৯০-এ দেশে ফিরলে শত শত মুক্তিযোদ্ধা ছুটে এসেছিল। তাদের তালিকায় নাম নেই। আমিও তালিকা করেছিলাম। ১৮ হাজার যোদ্ধার প্রায় ১০ হাজারই সরকারি তালিকাভুক্ত হতে পারেনি। কারণ আমি ছিলাম বৈরী, বঙ্গবন্ধু হত্যার প্রতিবাদী, সব সরকারের বিরোধী। তবে এখন যারা কর্তৃত্বে নেতৃত্বে আছেন তাদের বলি হারি যাই, মুক্তিযোদ্ধা তো পছন্দ-অপছন্দের ব্যাপার হতে পারে না। মুক্তিযোদ্ধা মুক্তিযোদ্ধাই। প্রকৃত মুক্তিযোদ্ধা বাদ দিয়ে পছন্দের মুক্তিযোদ্ধা বানিয়ে মুক্তিযুদ্ধের সর্বনাশ করা মুক্তিযুদ্ধের চেতনার সর্বনাশ করা খুব একটা কাজের কথা নয়। ৭০-৮০ জনের টাঙ্গাইল মুজিব বাহিনী, স্বাধীনতার পর আমাকে ঘায়েল করার জন্য বাতেন বাহিনী করা হয়েছিল। তারা বেছে বেছে আওয়ামী লীগ আর মুক্তিযোদ্ধা মারল। এই অতিসম্প্রতি মুক্তিযুদ্ধবিষয়ক মন্ত্রণালয় বাতেন বাহিনীর জন্য যেখানে সেখানে মুক্তিযুদ্ধের স্মৃতি রক্ষায় এটাওটা করেছে, মনুমেন্ট করেছে। কিন্তু কাদেরিয়া বাহিনীর উল্লেখযোগ্য কোনো স্মৃতিতে একটি ফুটো পয়সাও বরাদ্দ করেনি। তার মধ্যে বহেরাতলী স্মৃতিসৌধ।
তাই কাকে রেখে কাকে নিয়ে লিখি। প্রাক্তন মন্ত্রী মোহাম্মদ নাসিম এক অসাধারণ মানুষ। ক্যাপ্টেন মনসুর আলীকে সারা জীবন ভাই বলে ডেকেছি। যদিও তিনি আমায় সন্তানের মতো ¯েœহ করতেন, ভালোবাসতেন, অসাধারণ গুরুত্ব দিতেন। কিন্তু ডাকতাম ভাই বলে। মোহাম্মদ নাসিমও ভাই। রাজনীতিতে মনে হয় সাত পুরুষের সম্পর্ক ভাই ভাই। শেখ ফজলুল হক মণি অনেক বলেকয়ে স্বাধীনতার পর আমাকে রাজনীতিতে সক্রিয় করতে চেয়েছিলেন। আওয়ামী যুবলীগের প্রতিষ্ঠালগ্নে প্রেসিডিয়ামের সদস্য করেছিলেন। সেই আওয়ামী যুবলীগে মোহাম্মদ নাসিমও ছিলেন। তাই প্রতিনিয়ত দেখা-সাক্ষাৎ হতো, কথাবার্তা হতো। বঙ্গবন্ধু এবং জাতীয় চার নেতা কারাগারে নিহত হলে মোহাম্মদ নাসিম ভারতে গিয়েছিলেন। সেখানে নিদারুণ কষ্টের জীবন যাপন করেছেন। তারপর একসময় জীবনের ঝুঁকি নিয়ে চলে আসেন। আমি ’৯০-এ দেশে ফিরলে আবার আমরা একসঙ্গে চলতে শুরু করি। একসঙ্গে আওয়ামী লীগ করি। আজকাল অনেকেই ভাবছেন তারাই সব, তারাই শেখ হাসিনাকে আজকের অবস্থানে এনেছেন। তা মোটেই নয়। সেখানে আবদুল জলিলের ভূমিকা, তোফায়েল আহমেদের ভূমিকা, আমির হোসেন আমুর ভূমিকা, মোহাম্মদ নাসিমের অবদান কচুপাতার পানির মতো ফেলে দেওয়ার নয়। মোহাম্মদ নাসিমের কাজীপুরে প্রধানমন্ত্রী বেগম খালেদা জিয়া এক বিশাল সভা করেছিলেন। তার কয়েক দিন পর মোহাম্মদ নাসিম আমার বাড়িতে ছুটে আসেন, ‘ভাই! কাজীপুরে যেতে হবে। প্রধানমন্ত্রীর মিটিংয়ের পর একটা বড় মাপের মিটিং করতে না পারলে মান থাকে না। ’ বলেছিলাম, আমার মতো মানুষ নিয়ে বড় মিটিং! গিয়েছিলাম। তার কাজীপুরে যাওয়ার আগে সীমান্ত নামে একটি জায়গায় তখনো ফেরি ছিল। সেটা পাড় হয়ে গিয়েছিলাম। সত্যিই অসাধারণ সভা হয়েছিল। সৌজন্যে:বাংলাদেশ প্রতিদিন